***** ΚΑΝΟΝΙΣΜΟΣ (ΕΟΚ) αριθ. 1931/88 ΤΟΥ ΣΥΜΒΟΥΛΙΟΥ της 29ης Ιουνίου 1988 για την τροποποίηση του κανονισμού (ΕΟΚ) αριθ. 775/87 για την προσωρινή αναστολή μέρους των ποσοτήτων αναφοράς που αναφέρονται στο άρθρο 5γ παράγραφος 1 του κανονισμού (ΕΟΚ) αριθ. 804/68 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1109/88 (2), και ιδίως το άρθρο 5γ παράγραφος 6, την πρόταση της Επιτροπής, Εκτιμώντας: ότι ο κανονισμός (ΕΟΚ) αριθ. 1336/86 του Συμβουλίου της 6ης Μαΐου 1986 για τον καθορισμό αποζημίωσης για την οριστική εγκατάλειψη της γαλακτοπαραγωγής (3), όπως τροποποιήθηκε τελευταία από τον κανονισμό (ΕΟΚ) αριθ. 841/88 (4), προβλέπει ότι, όταν οι ποσότητες αναφοράς για το σύνολο των παραγωγών μειώνονται έτσι ώστε να επιτυγχάνεται ο ποσοτικός στόχος που αναφέρεται στο παράρτημα Ι, καταβάλλεται αποζημίωση για τη διενεργούμενη μείωση· ότι ο κανονισμός (ΕΟΚ) αριθ. 775/87 (5), όπως τροποποιήθηκε τελευταία από τον κανονισμό (ΕΟΚ) αριθ. 1111/88 (6), προβλέπει επιπλέον την προσωρινή αναστολή ενιαίας αναλογίας των ποσοτήτων αναφοράς των παραγωγών· ότι η αναστολή αυτή αντισταθμίζεται με τη χορήγηση αποζημίωσης· ότι τα ποσά που αντιστοιχούν στις αποζημιώσεις αυτές πρέπει να καταβάλλονται άμεσα σε κάθε γαλακτοπαραγωγό στην Ελλάδα· ότι η γαλακτοπαραγωγή στην Ελλάδα παρουσιάζει το χαρακτηριστικό να είναι κατανεμημένη σε ένα μεγάλο αριθμό μικρών παραγωγών και ότι, ως εκ τούτου, αντιμετωπίζει ιδιαίτερα σοβαρές δυσκολίες προκειμένου να επιτύχει αρκετά υψηλά ποιοτικά πρότυπα· ότι η αναγκαία διοικητική διαδικασία για την άμεση πληρωμή των ανωτέρω ατομικών αποζημιώσεων φαίνεται δυσανάλογη σε σχέση με τα οφέλη που μπορούν να αποκομίζουν οι παραγωγοί· ότι είναι αποτελεσματικότερο και συμφωνεί περισσότερο με τα συμφέροντα των παραγωγών να επιτραπεί στην Ελληνική Δημοκρατία να επενδύει τα σχετικά ποσά σε προγράμματα για την ποιοτική βελτίωση του γάλακτος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στον κανονισμό (ΕΟΚ) αριθ. 775/87, παρεμβάλλεται το ακόλουθο άρθρο: «Άρθρο 4α Κατά παρέκκλιση από το άρθρο 2 του παρόντος κανονισμού και από το άρθρο 2 παράγραφος 5 δεύτερο εδάφιο δεύτερη περίπτωση του κανονισμού (ΕΟΚ) αριθ. 1336/86, η Ελληνική Δημοκρατία χρησιμοποιεί τα διαθέσιμα ποσά για τη χρηματοδότηση προγραμμάτων ποιοτικής βελτίωσης του γάλακτος υπέρ των ενδιαφερόμενων παραγωγών. Τα προγράμματα αυτά: - ανακοινώνονται στην Επιτροπή πριν από την 1η Σεπτεμβρίου 1988 για τη χρησιμοποίηση των ποσών που αντιστοιχούν στην τέταρτη και πέμπτη περίοδο εφαρμογής του καθεστώτος συμπληρωματικής εισφοράς και πριν από την έναρξη κάθε περιόδου εφαρμογής από την έκτη περίοδο, - εγκρίνονται προηγουμένως από την Επιτροπή, ιδίως όσον αφορά τις λεπτομέρειες και τις προθεσμίες σχετικά με τη χρησιμοποίηση των ποσών.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την τέταρτη περίοδο εφαρμογής του καθεστώτος συμπληρωματικής εισφοράς. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 29 Ιουνίου 1988.

[Source: multi_eurlex | Tokens: 3117]